TACC วิ่ง 4% โบรกเชียร์ “ซื้อ” เป้า 8.30 บ. มองกำไรปี 63-64 โตต่อเนื่อง
TACC วิ่ง 4% โบรกเชียร์ “ซื้อ” เป้า 8.30 บ. มองกำไรปี 63-64 โตต่อเนื่อง
5 ม.ค. 2564

ผู้สื่อข่าวรายงานว่า บริษัท ที.เอ.ซี. คอนซูเมอร์ จำกัด (มหาชน) หรือ TACC ณ เวลา 10.41 น. อยู่ที่ระดับ 6.35 บาท บวก 0.25 บาท หรือ 4.10% สูงสุดที่ระดับ 6.40 บาท ต่ำสุดที่ระดับ 6.10 บาท ด้วยมูลค่าการซื้อขาย 15.76 ล้านบาท

ด้านบล.เคทีบี (ประเทศไทย) ระบุในบทวิเคราะห์ คงกำไรสุทธิปี 2563 ที่ 188 ล้านบาท (เพิ่มขึ้น 16% จากปีก่อน) ขณะที่ไตรมาส 4/63 คาดว่าจะได้รับปัจจัยหนุนจากการรับรู้ Project upsize strategy (แก้วใหญ่ 22 ออนซ์) ของเครื่องดื่ม All cafe เต็มไตรมาส และฝ่ายวิจัยคงกำไรสุทธิปี 2564 ที่ 233 ล้านบาท (เพิ่มขึ้น 23% จากปีก่อน)
โดยปีนี้ได้รวมสมมติฐานการขยายสาขา 7-11 ไปยังประเทศกัมพูชาและลาว มีรายได้จากทั้ง 2 ประเทศประมาณ 12 ล้านบาท โดยเบื้องต้นได้สมมติฐานการเปิดสาขาในกัมพูชา 100 สาขา และลาว 100 สาขา โดยช่วงเริ่มต้นคาดรายได้เฉลี่ยของ TACC/สาขา/ปี เฉลี่ยอยู่ที่ 60,000 บาท (ปี 2564 ประเทศไทย รายได้เฉลี่ยของ TACC/สาขา/ปี =109,600 บาท) ซึ่งฝ่ายวิจัยมีแนวโน้มปรับกำไรสุทธิปี 2564 ขึ้น หากมีความชัดเจนดีล M&amp;A
ดังนั้น ประเมินราคาเป้าหมาย TACC ที่ราคา 8.30 บาท อิง PER ปี 2564 ที่ 21.6 เท่า (เทียบเท่า -0.75SD 5-yr average PER 31.2 เท่า) ขณะที่ความเสี่ยงคือ รายได้หลัก ณ ไตรมาส 2/63 ยังคงพึ่งพิงรายได้จาก 7-11 มากถึง 95% และการขยายสาขาของ 7-11 น้อยกว่าที่คาด